Tarybos Direktyva 2004/15/EB
2004 m. vasario 10 d.
iš dalies keičianti Direktyvą 77/388/EEB, siekiant išplėsti priemones, leidžiančias valstybėms narėms taikyti sumažintus PVM tarifus tam tikroms darbui imlioms paslaugoms
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač jos 93 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi:
(1) Vadovaujantis 1997 m. gegužės 17 d. Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas [3] 28 straipsnio 6 dalimi, 12 straipsnio 3 dalies a punkto trečiojoje pastraipoje nurodytus sumažintus tarifus taip pat leidžiama taikyti darbui imlioms paslaugos, išvardytoms tos direktyvos K priede apibrėžtose kategorijose ilgiausiai ketverius metus nuo 2000 m. sausio 1 d. iki 2003 m. gruodžio 31 d.
(2) 2000 m. vasario 28 d. Tarybos sprendimu 2000/185/EB, suteikiančiu valstybėms narėms teisę taikyti sumažintą PVM tarifą tam tikroms darbui imlioms paslaugos, laikantis Direktyvos 77/388/EEB [4] 28 straipsnio 6 dalyje nustatytos tvarkos, tam tikroms valstybėms narėms suteikiama teisė taikyti sumažintą PVM tarifą toms darbui imlioms paslaugoms, dėl kurių iki 2003 m. gruodžio 31 d. valstybės narės pateikė prašymus.
(3) Remdamasi valstybių narių, taikiusių sumažintą tarifą, pateiktomis vertinimo ataskaitomis, 2003 m. birželio 2 d. Komisija pateikė visuotinę įvertinimo ataskaitą.
(4) Laikydamasi PVM sistemos veikimo vidaus rinkos kontekste gerinimo strategijos, Komisija priėmė pasiūlymą iš naujo apsvarstyti sumažintus PVM tarifus, siekiant juos supaprastinti ir racionalizuoti.
(5) Kadangi Tarybai nepavyko susitarti dėl pasiūlymo turinio, būtinas papildomas laikas tokiam susitarimui pasiekti tam, kad būtų išvengta teisinio netikrumo nuo 2004 m. sausio 1 d., todėl Direktyvoje 77/388/EEB nustatytas ilgiausias šios priemonės taikymo laikotarpis turėtų būti pratęstas.
(6) Siekiant užtikrinti nenutrūkstamą Direktyvos 77/388/EEB 28 straipsnio 6 dalies taikymą, reikėtų priimti nuostatą, leidžiančią šią direktyvą taikyti atgaline data.
(7) Šios direktyvos įgyvendinimas jokiu būdu nereiškia, kad reikėtų keisti valstybių narių teisines nuostatas.
(8) Direktyva 77/388/EEB turėtų būti iš dalies atitinkamai pakeista,
PRIĖMĖ ŠIĄ DIREKTYVĄ:
1 straipsnis
Direktyvos 77/388/EEB 28 straipsnio 6 dalies pirmosios pastraipos žodžiai "ketveri metai tarp 2000 m. sausio 1 d. ir 2003 m. gruodžio 31 d." pakeičiami žodžiais: "šešeri metai tarp 2000 m. sausio 1 d. ir 2005 m. gruodžio 31 d.".
2 straipsnis
Ši direktyva įsigalioja jos priėmimo dieną.
Ji taikoma nuo 2004 m. sausio 1 d.
3 straipsnis
Ši direktyva skirta valstybėms narėms.
Priimta Briuselyje, 2004 m. vasario 10 d.